《偈二十七首 其十二》
宋代·释绍隆

离四句，绝百非，阃外风光谁得知。牛头没，马头回，空生岩畔碧知嵬。

一口吸西江，一句该万象。一月普现一切水，一切水月一月摄。

重重主伴，历历交参。品汇兹彰，人天正眼。如斯告报，只要知归。

苟或未然，便见生死。交谢寒暑，迭迁北里。豪家昨日歌兮今日哭。

作者简介：释绍隆（一○七七～一一三六），和州含山（今属安徽）人。九岁出家，十五岁削发，二十岁遇长芦净照禅师。复谒宝峰湛堂准禅师、黄龙死心禅师。得法于圆悟克勤禅师。初住和州开圣禅院，后主彰教寺，迁住平江府虎丘寺。为南岳下十五世。高宗绍兴六年卒，年六十。事见徐林撰塔铭（《续藏经·虎丘绍隆禅师语录》附），《嘉泰普灯录》卷一四、《五灯会元》卷一九、《新续高僧传》四集卷一二有传。今录诗三十二首。